Source: http://www.bihon.ro/csm-s-a-antrenat-cu-ujpest/news-20100228-12511627
Timestamp: 2017-08-21 12:25:39+00:00

Document:
CSM s-a antrenat cu Ujpest - BIHON
CSM s-a antrenat cu Ujpest
28. februarie 2010 11:52
Poloiştii orădeni s-au impus cu scorul de 17-10, fără a se întrebuinţa prea mult.
CSM Frigo Conty a avut parte de o misiune destul de facilă în partida cu Uniqa Ujpest UTE Budapesta, pe care a învins-o „la pas”, fără a forţa prea mult. Meciul a contat pentru Euro Interliga regională de polo. Elevii antrenorului Cornel Gordan au întâlnit sâmbătă o echipă mai modestă, care nu le-a putut pune prea multe probleme. Poloiştii orădeni au avut o prestaţie reuşită, făcând adesea spectacol.
Echipa noastră s-a distanţat după primele două sferturi. A urmat apoi un sfert trei ceva mai echilibrat, după care gazdele s-au dezlănţuit din nou. În sfertul patru s-au marcat nu mai puţin de 11 goluri, cele două echipe neglijând faza de apărare. Cu excepţia lui Freundlich şi a celor doi portari, toţi jucătorii orădeni au reuşit să înscrie goluri. Rezultatul final, 17-10, reflectă superioritatea evidentă a gazdelor. CSM Frigo Conty va disputa marţi un nou meci în cadrul Euro Interligii, urmând să primească vizita echipei maghiare Szeged Beton, câştigătoarea de anul trecut a Cupei LEN. „Azi am avut un meci mai uşor, de antrenament, dar marţi vom întâlni o echipă de top din Ungaria, Szeged. Va fi o repetiţie foarte bună pentru partidele cu Dinamo, decisive pentru soarta campionatului. Acelea sunt meciurile care ne interesează pe noi în mod prioritar”, ne-a declarat internaţionalul Tiberiu Negrean.
CSM Frigo Conty – Uniqa Ujpest UTE 17-10 (3-1, 4-2, 3-3, 7-4)
CSM Frigo Conty: Barát, D. Creţu – portari; Freundlich, Baidoc 1, Diaconu 2, B. Câmpianu 1, Popoviciu 1, Tarnoveţchi 1, Kincses 3, A. Creţu 1, Monostori 1, Kádár 4 (1 din 5 m), Negrean 2. Antrenor: Corneliu Gordan
Uniqa Ujpest UTE: Sagi, Rostás – portari; Keresztes, Szabó 3 (1 din 5 m), Bitter, Hoppal 1, Takács, Rékási, Olasz, Naganuma 2, Kotsidis 4, Dorogi, Horváth, Bisztricsányi. Antrenor: Petik Attila
Arbitri: Radu Nechita (Cluj-Napoca), Marius Iegariu (Arad)
Taguri: CSM Frigo Conty, polo, Uniqa Ujpest UTE Budapesta

References: CSM 

CSM 
 CSM 

CSM 

CSM 
 CSM